**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί της Εκμίσθωσης Οχημάτων Χωρίς Οδηγό (Τροποποιητικός) Νόμος του 2023»**

**Παρόντες:**

|  |  |
| --- | --- |
|  Μαρίνος Μουσιούττας, πρόεδρος | Χρύσανθος Σαββίδης |
|  Κώστας Κώστα | Ηλίας Μυριάνθους |
|  Δημήτρης Δημητρίου | Σταύρος Παπαδούρης |
|  Πρόδρομος Αλαμπρίτης | **Μη μέλη της επιτροπής:** |
|  Βαλεντίνος Φακοντής | Νίκος Γεωργίου |

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε στη Βουλή από τους κ. Ηλία Μυριάνθους εκ μέρους της ΕΔΕΚ Σοσιαλιστικό Κόμμα και Χρύσανθο Σαββίδη εκ μέρους της κοινοβουλευτικής ομάδας του Δημοκρατικού Κόμματος, σε συνεδρία της, που πραγματοποιήθηκε στις 6 Ιουλίου 2023.

 Στη συνεδρία της επιτροπής κλήθηκαν και παρευρέθηκαν ο Υπουργός Μεταφορών, Επικοινωνιών και Έργων συνοδευόμενος από υπηρεσιακούς του υπουργείου του, εκπρόσωποι του Τμήματος Οδικών Μεταφορών του ίδιου υπουργείου, εκπρόσωποι του Υφυπουργείου Τουρισμού, της Νομικής Υπηρεσίας της Δημοκρατίας και της Αστυνομίας Κύπρου, η Επίτροπος Περιβάλλοντος, καθώς και εκπρόσωποι της ΠΟΒΕΚ, του Επιστημονικού Τεχνικού Επιμελητηρίου Κύπρου (ΕΤΕΚ), του Συνδέσμου Ταξιδιωτικών Πρακτόρων Κύπρου, του Συνδέσμου Μικρομεσαίων Επιχειρήσεων Βραχυπρόθεσμης και Μακροπρόθεσμης Ενοικίασης Οχημάτων (CVRLA), του Κυπριακού Συνδέσμου Ιδιοκτητών Αυτοκινήτων Ενοικιάσεως (CCRA), της Ένωσης Εκμισθωτών Μοτοσυκλετών (ΕΝΕΜΟΤΟ) και της ομάδας επηρεαζομένων.

Ο Σύνδεσμος Επιχειρήσεων Ενοικιάσεως Αυτοκινήτων Κύπρου (ΣΕΕΑΚ), παρ’ όλο που κλήθηκε, δεν εκπροσωπήθηκε στη συνεδρία της επιτροπής.

 Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση της πρότασης νόμου, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για την εν λόγω πρόταση νόμου ολοκληρώθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για επίσπευση της διαδικασίας τα εν λόγω στάδια έχουν συμπτυχθεί.

 Σκοπός της πρότασης νόμου όπως αρχικά κατατέθηκε είναι η τροποποίηση του περί της Εκμίσθωσης Οχημάτων Χωρίς Οδηγό Νόμου, ώστε να παραχωρηθεί η δυνατότητα στους παροχείς υπηρεσιών εκμίσθωσης οχημάτων, λαμβανομένης υπόψη της συνεχιζόμενης οικονομικής δυσχέρειας, να εκμισθώνουν τα διαθέσιμα οχήματά τους ανεξαρτήτως της ηλικίας αυτών, νοουμένου ότι πληρούνται όλες οι σχετικές προϋποθέσεις αναφορικά με την οδική ασφάλεια. Ειδικότερα, με την προτεινόμενη νομοθετική ρύθμιση διαγράφεται από τις προϋποθέσεις για εγγραφή οχημάτων στην κατάσταση οχημάτων προς εκμίσθωση που υποβάλλεται στον διευθυντή του Τμήματος Οδικών Μεταφορών το ανώτατο όριο ηλικίας των δώδεκα ετών που ισχύει σήμερα.

 Στο πλαίσιο της συζήτησης της πρότασης νόμου ο εισηγητής της κ. Ηλίας Μυριάνθους ανέλυσε επιγραμματικά τις πρόνοιές της, επισημαίνοντας ότι η εν λόγω τροποποίηση καθίσταται αναγκαία για την ενίσχυση των μικρών και μικρομεσαίων επιχειρήσεων εκμίσθωσης οχημάτων, που πλήττονται από τη συνεχιζόμενη οικονομική δυσχέρεια, αλλά και τον έντονο ανταγωνισμό του κλάδου. Ταυτόχρονα, όπως ο ίδιος επισήμανε, η ευρωπαϊκή Οδηγία με την οποία εναρμονίζεται η κείμενη νομοθεσία δεν θέτει ηλικιακό περιορισμό στην εν λόγω κατηγορία οχημάτων και η άρση του ηλικιακού ορίου ισχύει και σε άλλες ευρωπαϊκές χώρες. Επιπροσθέτως, αναφέρθηκε στη διάκριση που δημιουργεί ο ηλικιακός περιορισμός μεταξύ των οχημάτων προς εκμίσθωση και των οχημάτων των δημόσιων μεταφορών και της ιδιωτικής χρήσης, καθώς δεν επιβάλλεται παρόμοια υποχρέωση στον ιδιοκτήτη αυτών των κατηγοριών οχημάτων. Τέλος, αναφερόμενος στην προστασία της οδικής ασφάλειας και του περιβάλλοντος, ο εισηγητής της πρότασης νόμου επισήμανε ότι ο αριθμός των οχημάτων προς εκμίσθωση είναι κατά πολύ μικρότερος του αριθμού οχημάτων που κυκλοφορούν σήμερα στο οδικό δίκτυο και ως εκ τούτου οι επιπτώσεις από τη χρήση οχημάτων μεγαλύτερης ηλικίας στον συγκεκριμένο κλάδο είναι πιο περιορισμένης έκτασης σε σχέση με αυτές που προκύπτουν από τα υπόλοιπα οχήματα που κυκλοφορούν στο οδικό δίκτυο.

 O Υπουργός Μεταφορών, Επικοινωνιών και Έργων, αναφερόμενος στη δέσμη «Προσαρμογή στον στόχο του 55%» («Fit for 55»), που υιοθέτησε η Ευρωπαϊκή Ένωση με στόχο τη μείωση των καθαρών εκπομπών αερίων κατά τουλάχιστον 55% έως το 2030, ζήτησε από την επιτροπή την παροχή πρόσθετου χρόνου, ώστε να μελετηθούν λύσεις από πλευράς της εκτελεστικής εξουσίας για την ανανέωση του στόλου των επιχειρήσεων εκμίσθωσης οχημάτων μέσω της αξιοποίησης των μηχανισμών της δίκαιης μετάβασης στο πλαίσιο του «Fit for 55». Ως εκ τούτου, μέχρι την παρέλευση του απαιτούμενου χρόνου εισηγήθηκε την παράταση για ακόμη έναν χρόνο της χρήσης του υφιστάμενου στόλου των εν λόγω επιχειρήσεων.

 Η Επίτροπος Περιβάλλοντος εξέφρασε επιφυλάξεις ως προς την προτεινόμενη ρύθμιση που εισάγεται με την πρόταση νόμου, τονίζοντας ότι στόχος πρέπει να είναι η χρήση όσο το δυνατό λιγότερων ρυπογόνων οχημάτων στο οδικό δίκτυο, ως μια δέσμευση η οποία εντάσσεται στο ευρύτερο πλαίσιο του «Fit for 55». Πέραν αυτών, εισηγήθηκε την οικονομική στήριξη από το κράτος των εν λόγω επιχειρήσεων, ώστε να μπορέσουν να ανανεώσουν τον στόλο τους μέσω της αξιοποίησης των μηχανισμών της δίκαιης μετάβασης στο πλαίσιο του «Fit for 55».

 Ο εκπρόσωπος του Υφυπουργείου Τουρισμού διαφώνησε με την προτεινόμενη νομοθετική ρύθμιση, αναφέροντας ότι η αύξηση του ορίου ηλικίας των οχημάτων προς εκμίσθωση δεν εξυπηρετεί δύο βασικούς τομείς στους οποίους δραστηριοποιείται το υφυπουργείο, ήτοι την ποιότητα των παρεχόμενων υπηρεσιών και την ασφάλεια των τουριστών που επισκέπτονται τη χώρα μας.

 Ο εκπρόσωπος του ΕΤΕΚ συμφώνησε με την προτεινομένη νομοθετική ρύθμιση αναφέροντας μεταξύ άλλων ότι σε κανένα άλλο μηχανοκίνητο όχημα δεν επιβάλλεται ηλικιακός περιορισμός, για να καταστεί δυνατή η χρήση του, καθότι υπάρχει η διά νόμου υποβολή των μηχανοκίνητων οχημάτων σε περιοδικό τεχνικό έλεγχο με τον οποίο πιστοποιείται η καταλληλότητά τους για χρήση. Πέραν αυτών, ο ίδιος εκπρόσωπος συμφώνησε με την εισήγηση που εκφράσθηκε από πλευράς της εκτελεστικής εξουσίας ως προς την οικονομική στήριξη των εν λόγω επιχειρήσεων μέσα στο ευρύτερο ευρωπαϊκό πλαίσιο της πράσινης μετάβασης για την ανανέωση του στόλου τους.

 Ο εκπρόσωπος της ΠΟΒΕΚ συμφώνησε με τους σκοπούς και τις επιδιώξεις της υπό συζήτηση πρότασης νόμου, χαρακτηρίζοντας την ύπαρξη του ορίου ηλικίας ως στοιχείο διάκρισης έναντι άλλων ομάδων επαγγελματιών. Επιπροσθέτως, ο ίδιος εκπρόσωπος επισήμανε την ανάγκη στήριξης των μικρομεσαίων επιχειρήσεων από το κράτος μέσα από τον ευρύτερο σχεδιασμό του κράτους για την πράσινη μετάβαση, τόσο με την παροχή χορηγιών όσο και κινήτρων για την ανανέωση του στόλου των επιχειρήσεων ενοικίασης οχημάτων, και εισηγήθηκε την επέκταση του ορίου ηλικίας που ορίζει η ισχύουσα νομοθεσία για περαιτέρω περίοδο δύο ετών.

 Ο Σύνδεσμος Ταξιδιωτικών Πρακτόρων Κύπρου σε γραπτό υπόμνημα που κατέθεσε στην επιτροπή διαφώνησε με την προτεινόμενη νομοθετική ρύθμιση, αναφέροντας μεταξύ άλλων ότι η εφαρμογή της είναι αντίθετη των προσπαθειών που καταβάλλουν οι εμπλεκόμενοι φορείς για βελτίωση της ποιότητας των παρεχόμενων υπηρεσιών προς τους τουρίστες που επισκέπτονται τη χώρα μας και των προσπαθειών της πολιτείας για μείωση των εκπομπών ρύπων στις οδικές μεταφορές. Επιπροσθέτως, στο γραπτό υπόμνημά του ο εν λόγω σύνδεσμος εισηγήθηκε τη σταδιακή μείωση του ορίου ηλικίας των οχημάτων προς εκμίσθωση από δώδεκα σε δέκα έτη και ακολούθως σε επτά έτη, όπως αυτό ίσχυε το 2013, καθώς οι περισσότεροι διοργανωτές ταξιδιών με τους οποίους συνεργάζονται θέτουν ως όρο στις μεταξύ τους συμβάσεις συνεργασίας η ηλικία των οχημάτων που θα χρησιμοποιούνται για την εξυπηρέτηση των πελατών τους να μην υπερβαίνει τα επτά έτη.

 Ο εκπρόσωπος του CCRA, τόσο προφορικά όσο και σε γραπτό υπόμνημα που κατέθεσε στην επιτροπή, διαφώνησε με την προτεινόμενη νομοθετική ρύθμιση, αναφέροντας μεταξύ άλλων τα ακόλουθα:

1. Το κριτήριο της ηλικίας των οχημάτων προς εκμίσθωση διασφαλίζει την ποιότητα των παρεχόμενων υπηρεσιών και την ασφάλεια των οδηγών στο οδικό δίκτυο και λειτουργεί ως αντικίνητρο για τη χρήση πεπαλαιωμένου στόλου των εν λόγω οχημάτων. Στη βάση αυτού, εισηγήθηκε τη μείωση του υπό συζήτηση ορίου ηλικίας στα δέκα χρόνια και την αύξηση του στόλου που απαιτείται να έχει μια επιχείρηση του κλάδου από δέκα οχήματα, που ισχύει σήμερα, σε είκοσι οχήματα, ώστε να διασφαλίζεται η βιωσιμότητα της επιχείρησης.
2. Η ηλικία του οχήματος έχει άμεση σχέση με τη σοβαρότητα ενός αυτοκινητικού δυστυχήματος, καθώς υπάρχει αυξημένη πιθανότητα να απειληθεί η ζωή του οδηγού και του συνοδηγού, όταν όχημα μεγάλης ηλικίας εμπλακεί σε οδική σύγκρουση, λόγω της απουσίας σύγχρονου εξοπλισμού ασφαλείας και συστήματος προστασίας.
3. Η προτεινόμενη νομοθετική ρύθμιση είναι αντίθετη των στόχων της εθνικής και ευρωπαϊκής περιβαλλοντικής πολιτικής και θα επιφέρει σημαντικές περιβαλλοντικές επιπτώσεις.
4. Προτεραιότητα της χώρας μας πρέπει να είναι η αναβάθμιση του τουριστικού μας προϊόντος και η διατήρησή του σε ανταγωνιστικό επίπεδο σε σύγκριση με αυτό που προσφέρεται στις ξένες αγορές, κάτι το οποίο δεν εξασφαλίζεται με την υπό συζήτηση πρόταση νόμου.

O εκπρόσωπος της ομάδας επηρεαζομένων του κλάδου συμφώνησε με τους σκοπούς και τις επιδιώξεις της πρότασης νόμου, καθώς, όπως επεξήγησε, η διαγραφή του ορίου ηλικίας ως προϋπόθεσης για εγγραφή στην κατάσταση οχημάτων προς μίσθωση δίδει περιθώριο στην ελεύθερη αγορά να καθορίσει την προσφορά και τη ζήτηση και ως εκ τούτου τις τιμές στις οποίες θα προσφέρονται τα εν λόγω οχήματα προς τους ενδιαφερομένους. Επίσης, τόνισε μεταξύ άλλων ότι μια τέτοια εξέλιξη θα δώσει την ευχέρεια σε επισκεπτόμενους τη χώρα μας τουρίστες χαμηλών εισοδημάτων να εξασφαλίσουν πιο οικονομικό όχημα για τη μετακίνησή τους.

Ο εκπρόσωπος της ΕΝΕΜΟΤΟ εξέφρασε την αντίθεσή του ως προς την προτεινόμενη ρύθμιση, τονίζοντας μεταξύ άλλων ότι δεν εγγυάται την ασφάλεια των χρηστών των εν λόγω οχημάτων στο οδικό δίκτυο, καθώς, με βάση στατιστικά στοιχεία που διατηρεί, διαφάνηκε ότι οδική σύγκρουση στην οποία εμπλέκονται μεγαλύτερης ηλικίας οχήματα έχει μεγαλύτερη πιθανότητα να είναι θανατηφόρα λόγω της απουσίας σύγχρονου εξοπλισμού ασφαλείας στα εν λόγω οχήματα. Τέλος, ο ίδιος εκπρόσωπος εισηγήθηκε την περαιτέρω μείωση του υφιστάμενου ορίου ηλικίας που καθορίζεται στην εν ισχύι νομοθεσία, τόσο για την προστασία των οδηγών όσο και για τη διασφάλιση της ποιότητας των παρεχόμενων υπηρεσιών των επιχειρήσεων του κλάδου.

Ο εκπρόσωπος του CVRLA συμφώνησε με τους σκοπούς και τις επιδιώξεις της υπό συζήτηση πρότασης νόμου, αναφέροντας ότι με τον τρόπο αυτό στηρίζονται οι μικρομεσαίες επιχειρήσεις εκμίσθωσης οχημάτων, οι οποίες είναι εκτεθειμένες στον έντονο ανταγωνισμό που προκύπτει από τις μεγάλες επιχειρήσεις του εν λόγω κλάδου. Επίσης, ο ίδιος εκπρόσωπος δήλωσε μεταξύ άλλων ότι πρέπει να δοθεί η ευχέρεια στους συνδέσμους και στους τουριστικούς πράκτορες να λειτουργήσουν στα πλαίσια του ελεύθερου ανταγωνισμού και να καθορίσουν οι ίδιοι μεταξύ τους τα κριτήρια με βάση τα οποία θα συνεργαστούν προς όφελος των πελατών που θα εξυπηρετήσουν.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη τις εκατέρωθεν απόψεις, αποφάσισε, μετά από εισήγηση του μέλους της και εισηγητή της υπό συζήτηση πρότασης νόμου κ. Ηλία Μυριάνθους, όπως αναθεωρήσει το κείμενο της πρότασης νόμου, ώστε το όριο ηλικίας των δώδεκα ετών που ισχύει σήμερα για εγγραφή οχημάτων στην κατάσταση οχημάτων προς εκμίσθωση να αυξηθεί στα δεκατέσσερα έτη.

 Υπό το φως των πιο πάνω, η Κοινοβουλευτική Επιτροπή Μεταφορών, Επικοινωνιών και Έργων κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά Νέες Δυνάμεις, καθώς και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Κόμματος και της ΕΔΕΚ Σοσιαλιστικό Κόμμα τάχθηκαν υπέρ της ψήφισης της πρότασης νόμου σε νόμο.

11 Ιουλίου 2023

Αρ. Φακ.: 23.02.064.066-2023

ΜΙ/MV